Potch-student skuldig ná Swart Maandag-plasing | Maroela Media
Louis Jacobs, woordvoerder van die universiteit, het gesê Phomolo Maoba is skuldig bevind op 'n klag dat sy teen die waardes van die universiteit opgetree het. "Sy is permanent uit die instelling geskors, maar die skorsing is opgeskort vir die duur van haar studies. Sy is ook 'n boete van R5 000 opgelê."
Maroela Media het vroeër berig Maoba het op Swart Maandag, toe daar landwyd optogte gehou is teen misdaad en plaasmoorde, op Facebook geskryf: "Om swart te dra sal niks help nie, want julle sal vermoor word nes jul baas Terreblanche" (sic).
Talle sosialemediagebruikers het dié opmerking met verontwaardiging ontvang, dit as rassisties bestempel en van die NWU geëis om stappe te doen aangesien sy aan dié instelling se Potchefstroom-kampus studeer.
Prof. Fika Janse van Rensburg, adjunkvisekanselier van die Potchefstroom-kampus van die NWU, het nadat die uitlatings aan die lig gekom het gesê die student is aangekla en dat die verhoor spoedig sal plaasvind.
Maoba het ook vroeër om verskoning gevra vir die plasing: "Swart Maandag-boere. Ek is so jammer vir elke ongeskikte kommentaar wat ek geplaas het. Dit is nie reg vir enigeen om dit te plaas nie. Ek is innig jammer."
Die VF Plus het die Menseregtekommissie (MRK) versoek om 'n klag van haatspraak teen Maoba te ondersoek. "Al het Moaba haar kommentaar van die blad verwyder en om verskoning gevra, is die skade reeds gedoen. Suid-Afrika is op 'n mespunt wat rassepolarisasie betref en ons kan net eenvoudig nie meer sulke uitsprake aanvaar nie," het hy gesê.
So, verstaan ek reg…? Die skorsing is opgeskort vir die duur van haar studies, so sy kan maar aanhou studeer, maw geen eintlike nagevolge nie…? Net 'n klein boetetjie.
Hoekom opgeskort terwyl sy studeer. Dit is nonsens. Skors haar nou dat sy kan voel. Nou kan sy klaar studeer. Nee